recursal/SuperWikiNEXT-32B huggingface dataset:
**José Alemán Illán**, nado en Almería e finado en Turón en maio de 1938, foi un político republicano radical que chegou a ser alcalde da súa cidade entre 1934 a 1936, durante a Segunda República Española. Como alcalde foi vogal nato do Monte de Piedade e Caixa de Aforros de Almería.

Traxectoria
-----------

Foi xestor do imposto polo recoñecemento sanitario do peixe e contratista de diversas obras como a do porto pesqueiro de Almería, nos primeiros anos da Segunda República. Presentouse ás eleccións municipais de abril de 1931 polo Partido Republicano Radical, sendo elixido concelleiro. En 1934 era delegado da alcaldía para os servizos de vías e obras. Viaxou ese ano a Madrid, xunto co concelleiro Vicente Pérez Martín, para solicitar diversas obras públicas para mitigar o paro obreiro; custeouse a viaxe polos seus medios.

Foi designado alcalde da cidade de Almería en 1934, tras a revolución de outubro, en substitución de Francisco Sánchez Moncada. A súa proclamación produciuse o día 22 de outubro, ás tres da tarde. Durante o seu mandato tomáronse medidas para a limpeza da cidade, o arranxo de diversas rúas, a construción dun quiosco para a banda de música, e impulsou a construción da estación de autobuses e o inicio dunha subscrición nacional para a construción dun monumento a Nicolás Salmerón.

Tras a vitoria da Fronte Popular nas eleccións de 16 de febreiro de 1936, José Alemán presentou a súa dimisión ante o Gobernador Civil, Salvador Escrig Bort, o 19 de febreiro, sendo substituído por Antonio Ortiz Estrella. Tras o inicio da Guerra Civil Española en xullo de 1936 foi detido e encarcerado. Cando en abril de 1938 Eustaquio Cañas Espinosa foi nomeado novo Gobernador Civil de Almería, este decidiu o traslado de varios prisioneiros ao campo de traballo en Turón, na provincia de Granada, onde José foi executado ilegalmente en maio, xunto co seu irmán Antonio.

Notas
-----

1. ↑  Diario La Voz de Almería: "Los tiempos del político José Alemán", por Eduardo D. Vicente, de 26 de novembro de 2015.
2. ↑  "Autoridades locales y partidos políticos en Andalucía durante la Segunda República", por Octavio Ruiz Manjón-Cabeza, páx. 176, consultado o 29 de outubro de 2012
3. ↑  Quirosa, pp. 79-80
4. ↑  Quirosa, páx. 235

Véxase tamén
------------

### Bibliografía

* Rafael Quirosa-Cheyrouze e Muñoz. "Política y Guerra Civil en Almería", (15 BTA), Ed. Cajal, Almería, decembro de 1986, DL-GR-790-1986, ISBN 84-85219-68-6
* José Anxo Tapia Garrido. "Al servicio de Almería y su Provincia. Historia del Monte de Piedad y Caja de Ahorros de Almería (1900-1975)", Ed. Confederación Española de Caixas de Aforros, Madrid, 1975, Dep. Legal M. 2134-1975, ISBN 84-7231-175-9, Apéndice 13, páxs. 245-247.
**Esciro** ou **Esciros** (***Skyros*** ou *Scyrus*, Σκύρος) é unha illa grega do mar Exeo, unha das Espóradas, ao leste de Eubea na ruta cara ao Ponto. Está formada por dúas partes (norte e sur) dividida por un istmo.

Antigamente tiña unha cidade co mesmo nome e un río chamado Cefiso. A capital aínda leva o nome de **Skyros** ou Chora e está ao nordés (antes chamábase San Xurxo). A súa superficie é de 215 km² e a poboación de 3.000 habitantes. A altura máxima está no monte Kokhilas, na parte sur con 793 metros. Nas proximidades hai 32 illas e illotes. O porto de Linaria está no suroeste. Na parte norte está o monte Olimpo con 399 metros.

Historia
--------

Tucídides menciona que a illa estaba habitada polos dólopes e foi conquistada por Cimón logo das Guerras Médicas, en (-469), xa que un oráculo ordenara en -476 levar os ósos de Teseo desde a illa a Atenas. Efectivamente, os supostos ósos foron levados a Atenas e gardados no *Teseion*. Cimón expulsou aos dólopes e estableceu colonos atenienses e desde entón foi vista como parte de Atenas e ata na paz de Antálcidas recoñecida como parte inseparable de Atenas xunto con Lemnos e Imbros.

Os macedonios apoderáronse dela en -240, pero os romanos obrigaron a Filipo V de Macedonia a retornar a illa a Atenas no tratado de paz de -196.

Permaneceu en mans romanas e bizantinas ata 1205 cando foi ocupada polos venecianos e gobernada polos Ghisi e os Tiépolo ata que cara a 1390 foi ocupada polos otománs, pero os bizantinos recuperárona pouco despois e conservárona ata 1453. Neste ano púxose baixo protección de Venecia. Os turcos ocupárona en 1538. Volveu a mans de Grecia en 1830.

Clima
-----

Skyros ten un clima mediterráneo con invernos suaves e veráns agradables.

| Datos climáticos para Skyros airport |
| --- |
| Mes | Xan | Feb | Mar | Abr | Mai | Xuñ | Xul | Ago | Set | Out | Nov | Dec | Anual |
| Media máxima en °C | 12,3 | 12,7 | 14,1 | 17,7 | 22 | 26,3 | 27,9 | 27,6 | 24,7 | 20,8 | 17,2 | 13,9 | 19,77 |
| Media mínima en °C | 7,4 | 7,4 | 8,7 | 11,4 | 15 | 19,3 | 21,7 | 21,7 | 18,8 | 15,5 | 12 | 9,1 | 14 |
| Precipitación media mm | 70,6 | 55,3 | 49,9 | 24,3 | 15,4 | 6,5 | 5,9 | 8,4 | 19,4 | 36,7 | 54,6 | 81,1 | 428,1 |
| [] |

Notas
-----

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Esciro*** |

### Outros artigos

* Outras illas gregas

### Ligazóns externas

* Páxina oficial da Organización Nacional Grega de Turismo

|  |  |
| --- | --- |
| Control de autoridades | 
* Wd: Q208566
* BNF: 13168297p
* DARE: 41346
* EBID: ID
* GEC: 0063091
* GeoNames: 253613
* OSM: 965446
* Pleiades: 541093

 |
**Manuel Mosquera Lequerica**, nado en Bilbao cara a 1846 e finado en Melide en maio de 1923, foi un avogado e político galego.

Traxectoria
-----------

Foi deputado provincial de Lugo polo distrito de Chantada en 1871. Militante do rexionalismo federalista da segunda metade do século dezanove. Estivo afiliado ao Partido Republicano Federal de Galicia. Foi presidente honorario do Partido Republicano de Melide en 1884. Foi detido en Lugo en setembro de 1886. Foi nomeado, conxuntamente con Aureliano Pereira e Modesto Moyrón, membro da comisión encargada, xunto a Moreno Barcia, da redacción do *Proxecto de Constitución para o futuro Estado Galego*, texto clave do federalismo en Galicia, que foi discutido e aprobado na Asemblea de Lugo do 2 ao 7 de xullo de 1887. Foi presidente do Comité Rexionalista de Lugo en 1891, e presidente do comité federal da provincia en 1897. Foi presidente do Congreso Agrícola Ganadero de Lugo de 1905.

Foi redactor de *El Regional*, publicou en *El Ciudadano* un estudo sobre Giordano Bruno que provocou unha amoestación do obispado lucense, e colaborou en *La Idea Moderna*. Foi membro correspondente da Real Academia Galega. Finou en Melide en maio de 1923.

Notas
-----

1. ↑  Máiz (2006), p. 35
2. ↑  *La Voz de Galicia*, 2-6-1884
3. ↑  *La Voz de Galicia*, 22-9-1886, p. 3.
4. ↑  *Gaceta de Galicia*, 24-2-1891, p. 2.
5. ↑  *El Liberal*, 25-5-1897, p. 1.
6. ↑  *El Diario de Pontevedra*, 16-10-1906, p. 1-2.
7. ↑  *La Voz de Galicia*, 13-11-1889, p. 1.
8. ↑  *Almanaque Gallego* 1927, p. 22.
9. ↑  *La Voz de la Verdad*, 13-5-1923, p. 3.

Véxase tamén
------------

### Bibliografía

* Máiz, Ramón; Martínez Eiras, Esther (2006). "Aureliano Pereira. Escritos sobre Federalismo e Galeguismo" A Coruña: Xunta de Galicia (CIRP). ISBN 978-84-453-4302-9.
Non confundir con José Eiroa Barral.

**José Ricardo Eiroa Mosquera**, nado en Ferrol cara a 1907 e finado no mesmo concello o 9 de novembro de 1937, foi un político e xornalista galego.

Traxectoria
-----------

Empregado da Constructora Naval. Foi presidente do Partido Republicano Radical Socialista de Ferrol. Colaborou en *El Pueblo Gallego* e dirixiu o semanario *Renovación*. Foi secretario de Unión Republicana de Ferrol e asistiu ao Congreso do partido celebrado en Madrid en outubro de 1935. Co golpe de Estado do 18 de xullo de 1936 agochouse na casa do seu sogro. Descuberto en marzo de 1937, foi detido e xulgado en Ferrol por rebelión militar con Alfonso de Cal Fernández, sendo condenado á pena de morte. Foi executado en Ferrol no Arsenal o 9 de novembro de 1937.

Notas
-----

1. ↑  *La Libertad*, 5-10-1935, p. 2.

Véxase tamén
------------

### Bibliografía

* Suárez, Xosé Manuel (2003). *República e Guerra Civil en Ferrol*. Ferrol. pp. 199–201. ISBN 84-7492-489-8.

### Ligazóns externas

* José Eiroa Mosquera na páxina web *Nomes e Voces*.
Coordenadas: 53°13′N 4°12′O﻿ / ﻿53.22, -4.20

**Llanfair Pwllgwyngyll** ou por motivos publicitarios **Llanfair­pwllgwyngyll­gogery­chwyrn­drobwll­llan­tysilio­gogo­goch** (Cy-Llanfairpwllgwyngyllgogerychwyrndrobwllllantysiliogogogoch.ogg pronunciación (axuda ·  info) [ɬanˌvairpuɬˈɡwɨ̞nɡɨ̞ɬ]), é unha vila da illa de Anglesey, en Gales. Atópase no Estreito de Menai, e a ponte *Britannia* comunícao coa cidade de Bangor, na outra beira do estreito. 

Esta localidade tamén é coñecida cos nomes alternativos de **Llanfairpwll** ou **Llanfair PG**, que o distinguen doutros lugares de Gales que tamén comezan por *Llanfair*.

Topónimo
--------

O nome da localidade non pode ser considerado un topónimo auténtico en lingua galesa. Foi xerado artificialmente na década de 1860, para outorgar á estación local a honra de ter inscrito o maior nome do Reino Unido, constituíndo un dos golpes publicitarios mais antigos.

Gorsafawddacha'idraigodanheddogleddollônpenrhynareurdraethceredigion (68 letras), era o nome doutra estación de tren, nomeada para rivalizar co nome desta localidade.

O nome significa "Igrexa de Santa María no val da abeleira branca próximo a un remuíño rápido e da Igrexa de San Tisilio da gruta vermella".

A súa variante oficial de **Llanfair­pwllgwyngyll­gogery­chwyrn­drobwll­llan­tysilio­gogo­goch** consta como o topónimo máis longo do Reino Unido e o terceiro máis longo do mundo.

Nos sinais das estradas, a localidade encóntrase sinalada como **Llanfairpwllgwyngyll**. Nos mapas, encontra-se como Llanfair Pwllgwyngyll e os seus habitantes chámana Llanfairpwll ou soamente **Llanfair**.

Na localidade existe un club de fútbol de nome *Clwb Pêl Droed Llanfairpwllgwyngyllgogerychwyrndrobwllllantysiliogogogoch Football Club*.

Galería
-------

* Imaxes de Llanfair
* 
* 
* 
* 
* 
* 
* 
*

Notas
-----

1. ↑  "Lleoedd Safonol Cymru". *Comisiynydd y Gymraeg*.
2. ↑  sitecuriosidades.com, ed. (15 de xuño de 2014). "Llanfairpwllgwyngyllgogerychwyrndrobwllllantysiliogogogoch" (en portugués). Arquivado dende o orixinal o 12 de febreiro de 2022. Consultado o 12 de febreiro de 2022.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Llanfair Pwllgwyngyll Modificar a ligazón no Wikidata*** |

### Outros artigos

* Tren
* Golf Halt

|  |  |
| --- | --- |
| Control de autoridades | 
* Wd: Q322
* WorldCat
* VIAF: 125856505
* GeoNames: 2644080
* LCCN: no2006051599
* MusicBrainz: ID
* WOEID: 26908

 |

---

|  |  |
| --- | --- |
| Este artigo tan só é un bosquexo |  *Este artigo sobre xeografía é, polo de agora, só un bosquexo. Traballa nel para axudar a contribuír a que a Galipedia mellore e medre.* *Existen igualmente outros artigos relacionados con este tema nos que tamén podes contribuír.* |

---
Coordenadas: 51°48′32″N 02°43′10″O﻿ / ﻿51.80889, -2.71944

**Monmouth**  
Welsh: *Trefynwy*| 

|  |  |
| --- | --- |
|  |  |
| Bandeira | Escudo |

 |
| Mapa |
| Monmouth - Trefynwy en GalesMonmouth - TrefynwyMonmouth - Trefynwy |
| Información |
| Estado | Reino Unido Reino Unido |
| País | Gales Gales |
| Superficie |  |
| Poboación | 8.877 |
| Densidade |  |
| Alcalde | Gerry Bright |
|  |
| www.monmouth.gov.uk |

**Monmouth** (en galés *Trefynwy*) é unha pequena cidade no sueste de Gales, a 3 quilómetros da fronteira con Inglaterra. É a capital do condado de Monmouthshire, con algo menos de 9.000 habitantes. O río Wye e o río Monnow reúnense en Monmouth.

Historia
--------

Os romanos construíron unha pequena fortaleza á que chamaron *Blestium*, pero poucas persoas vivían na área despois da caída do Imperio. Co tempo os normandos construíron un castelo con vistas ao río Monnow, despois de conquistar Inglaterra en 1066.

A cidade de Monmouth creceu na Idade Media, cun convento da igrexa, e un mercado aberto na rúa agora chamada Monnow Street. Esta rúa desenvolveuse entre o castelo e unha ponte fortificada sobre o río, que aínda existe, e é o único do seu tipo en Gran Bretaña. O rei Henrique V de Inglaterra naceu no castelo de Monmouth en 1387, pero o castelo foi derrubado na súa maioría despois da Guerra Civil no século XVII.

Monmouth era ben coñecido no século XIV pola produción local de "Monmouth cap" - unha especie de chapeu moi usado polos soldados, mariñeiros e demais. Tamén se fixo famoso a finais do século XVIII, cando personaxes tales coma o almirante Nelson, e moitos poetas e pintores, foron visitar o fermoso val de Wye, que se atopa nas proximidades. A cidade tamén ten unha famosa "escola pública", a Escola de Monmouth, que foi fundada en 1615.

En 1840, redactouse en Monmouth, polos Cartistas, un importante ensaio que propuña que máis xente debería poder votar nas eleccións.

Un dos primeiros fabricantes de automóbiles en Gran Bretaña, Charles Rolls, fundador de Rolls Royce, naceu nos arredores da cidade. Faleceu nun accidente de avión en 1910 á idade de 33 anos, hai unha estatua del no centro da cidade.

Galería de imaxes
-----------------

* As ruínas do castelo de Monmouth.As ruínas do castelo de Monmouth.
* O Salón de Shile.O Salón de Shile.
* Estatua de Charles Rolls.Estatua de Charles Rolls.
* Centro da cidade.Centro da cidade.

Cidades irmandadas
------------------

* Francia Carbonne
* Alemaña Waldbronn

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Monmouth Modificar a ligazón no Wikidata*** |

### Ligazóns externas

* Páxina web de Monmouth
* Guía turística de Monmouth[*Ligazón morta*]
* Fotos antigas de Monmouth Arquivado 10 de abril de 2008 en Wayback Machine.
* Fotos antigas e información sobre a historia do ferrocarril en Monmouth
* O periódico 'Monmouthshire Beacon Arquivado 27 de marzo de 2010 en Wayback Machine.

|  |  |
| --- | --- |
| Control de autoridades | 
* Wd: Q156990
* WorldCat
* VIAF: 154790281
* GeoNames: 2642313
* GND: 4641124-0
* LCCN: n82058900
* MusicBrainz: ID
* OSM: 11005806
* WOEID: 29243

 |
**Roberto Blach Núñez**, tamén coñecido como **Roberto Blach Jr.**, nado na Arteixo o 16 de febreiro de 1996, é un piloto de rallys galego, que compite no Campionato do Mundo de Rally Júnior. É fillo do expiloto Roberto Blach González.

Traxectoria
-----------

Comezou a correr en karts aos 12 anos e anos máis tarde pasou aos rallys, seguindo os pasos de seu pai. Tras participar nalgunhas probas de exhibición en Portugal, debutou no Rally de Narón de 2014, a bordo dun Ford Fiesta R2 e con Diego Vallejo como copiloto, rematando no 17ª lugar. Ese mesmo ano correu o Rally Comunidade de Madrid, do Campionato de España, certame no que participou habitualmente nos seguintes anos. En 2018 proclamouse primeiro campión da Peugeot Rally Cup Ibérica, conducindo un Peugeot 208 xunto a José Murado. En 2022 conseguiu o seu primeiro podio absoluto nun rally, acabando segundo no Tramo Cronometrado Tierra Villa de Félix, do Campionato Andaluz de Terra.

En 2023 pasou a competir no Campionato do Mundo de Rally Júnior, de novo cun 208 e tendo como copiloto ao tamén arteixán Mauro Barreiro. Rematou o certame na cuarta posición, empatado a 69 puntos co irlandés Eamonn Kelly. Ese mesmo ano quedou segundo no Rally de Ferrol, do Campionato de Galicia, sendo superado só polo piloto máis laureado do certame, Víctor Senra.

Notas
-----

1. ↑  Iglesias, Ana (11 de febreiro de 2023). "Roberto Blach: «Si hace diez años me dicen que correría el Mundial, no me lo creería»". *La Voz de Galicia* (en castelán). Consultado o 22 de decembro de 2023.
2. ↑  Villarín, Nacho (18 de novembro de 2018). "Blach honra a su padre proclamándose campeón del 'nuevo' desafío Peugeot". *Marca* (en castelán). Consultado o 22 de decembro de 2023.
3. ↑  "Campionato do Mundo de Rally Júnior 2023". *ewrc-results.com* (en inglés). Consultado o 22 de decembro de 2023.
Coordenadas: 51°33′N 03°57′O﻿ / ﻿51.550, -3.950

**Swansea** ( galés: *Abertawe*) é unha cidade e condado de Gales, situada na súa costa suroeste. Segundo o censo de 2011 a súa poboación é de 239 000, co que é a segunda cidade galesa por poboación tras Cardiff.. O 11,4% da poboación pode falar galés.
No século XIX foi un importante centro da industria do cobre, ata o punto de recibir o sobrenome de 'Copperopolis'.

Xeografía
---------

O territorio representa o 2% de Gales, e inclúe tanto zonas rurais como a área urbana e suburbana. Limita ao norte con Carmarthenshire e ao leste con Neath Port Talbot mentres que polo sur bordea coa baía de Swansea e a canle de Bristol, o territorio da cidade e condado inclúe tamén a península de Gower e as comunidades de Birchgrove, Bishopston, Bonymaen, Castle, Clydach, Cockett, Cwmbwrla, Dunvant Gorseinon, Gowerton, Grovesend e Waungron, Ilston, Killay, Landore, Llangennith, Llanmadoc e Cheriton, Llangyfelach Llanrhidian Higher, Llanrhidian Lower, Llansamlet, Llwchwr, Mawr, Morriston, Mumbles, Mynydd-Bach, Penderry, Penllergaer, Pennard, Penrice, Pontarddulais, Pontlliw e Tircoed, Port Eynon, Reynoldston, Rhossili, Sketty, St Thomas, Townhill, Uplands e Upper Killay

Notas
-----

1. ↑  City and County of Swansea Research and Information Unit (ed.). "2011 Census: Release of Initial Results" (PDF). Arquivado dende o orixinal (PDF) o 05 de setembro de 2012. Consultado o 26 de xullo 2012.
2. ↑  The Geographist (ed.). "UK: 1000 Largest Cities by population". Arquivado dende o orixinal o 29 de xaneiro de 2014. Consultado o 12 de xaneiro de 2014.
3. ↑  Censo 2011 - Lingua galesa
4. ↑  Swansea (Wales, United Kingdom) – Britannica Online Encyclopedia
5. ↑  Hughes, S. (2000) *Copperopolis: landscapes of the early industrial period in Swansea* (Royal Commission on Ancient and Historical Monuments in Wales

|  |  |
| --- | --- |
| Control de autoridades | 
* Wd: Q23051
* WorldCat
* VIAF: 152462144
* EBID: ID
* GEC: 0064757
* GeoNames: 2636432
* GND: 4201241-7
* LCCN: n82028251
* MusicBrainz: ID
* NKC: xx0037544
* WOEID: 36758

 |
Antiga provincia de Shimōsa.

|  |  |
| --- | --- |
|  | Este artigo amosa escritos xaponeses. Sen o soporte axeitado, o texto pode mostrar símbolos sen sentido, coma caixas, marcas e outros. |

**Shimōsa** (下総国, しもうさのくに, *Shimōsa-no-kuni* ou 下総, しもうさ) foi unha provincia histórica do Xapón, nunha zona que hoxe forma a maior parte do norte da prefectura de Chiba, a parte suroeste da prefectura de Ibaraki, as pequenas partes do leste da prefectura de Saitama e da prefectura de Toquio, historicamente na parte Tōkaidō (東海道), actualmente na rexión de Kantō, na illa de Honshū.

Shimōsa limitaba coas provincias de Musashi (武蔵), Shimotsuke (下野), Hitachi (常陸) e Kazusa (上総).

|  |  |
| --- | --- |
| Control de autoridades | 
* Wd: Q1053695
* GeoNames: 2111079
* LCCN: sh87002487
* OSM: 9456034

 |

---

|  |  |
| --- | --- |
| Este artigo tan só é un bosquexo |  *Este artigo sobre xeografía é, polo de agora, só un bosquexo. Traballa nel para axudar a contribuír a que a Galipedia mellore e medre.* *Existen igualmente outros artigos relacionados con este tema nos que tamén podes contribuír.* |

---
| Circuíto de Pedralbes |
| --- |
|  |
| Plano do Circuíto |
|  |
| Datos |
| Carreiras |  |
| Localización | España Barcelona, España |
| Lonxitude | 6´316 km |
| Curvas | 6 |
| Volta rápida (1951) | 2:16.93 |
| Piloto récord | Juan Manuel Fangio |
| Escudería récord | Alfa Romeo |
| Coordenadas | Coordenadas: 41°23′23″N 2°07′11″L﻿ / ﻿41.389659, 2.119648 |
|  |
| Vista do Circuíto |
|  |
|

O **Circuíto de Pedralbes** é un circuíto de carreiras urbano situado nas rúas do barrio de Pedralbes de Barcelona, España, no que se celebraron carreiras de motocicletas e de automóbiles entre 1946 e 1955. Foi o primeiro circuíto español no que se celebraron carreiras de Fórmula 1.

Tiña unha lonxitude de 6.316 metros. Estaba delimitado polas rúas Avenida do Generalísimo Franco (actual Avenida Diagonal), Numancia, Paseo Manuel Girona, Avenida da Victoria (actual Avenida de Pedralbes) e estrada de Cornellà a Forgas de Tordera (actual Avenida de Esplugues).

Acolleu dous grandes premios de Fórmula 1, en 1951 e 1955.

O desastre ocorrido no circuíto da Sarthe en 1955 provocou un troco nas medidas de seguridade dos circuítos que obrigou a clausurar o circuíto de Pedralbes. Barcelona concibiu entón outro circuíto urbano en Montjuic, o circuíto de Montjuic.

### Todos os gañadores de Fórmula 1, no circuíto de Pedralbes

| Ano | Piloto | Auto | Duración | Lonxitude | Voltas | Velocidade media | Data | GP de |
| --- | --- | --- | --- | --- | --- | --- | --- | --- |
| 1951 |  Juan Manuel Fangio | Alfa Romeo | 2:46:54.10 h | 6´316 km | 70 | 158´939 km/h | 28. Outubro | España España |
| 1954 |  Mike Hawthorn | Ferrari | 3:13:52.1 | 6´316 km | 80 | 156´378 km/h | 24. Outubro |

Véxase tamén
------------

* Penya Rhin Grand Prix
**Degas** é un cráter do planeta Mercurio que posúe unha estrutura de raios, recibiu o seu nome en honra ó pintor e escultor francés Edgar Degas. Os raios consisten en material de cor claro expulsado trala formación do cráter. Os cráteres moito máis vellos que Degas están cubertos polo material expulsado, mentres cós cráteres máis novos están superpostos ós raios.

O chan do cráter contén fendas que se formaron polo arrefriamento e contracción do material fundido que había no interior do cráter tralo impacto. O material de alta refractividade das paredes e da porción central do cráter probablemente é dunha composición distinta a do material do fondo do cráter e arredores. As condicións de iluminación e os corrementos de material erosionado das costas empinadas da beira do cráter, que deixan exposta a rocha fresca, tamén contribúen á súa aparencia brillante.

Notas
-----

1. 1 2 3  USGS Astrogeology (ed.). "Planetary Names: Crater, craters: Degas on Mercury". *Gazetteer of Planetary Nomenclature*. Consultado o 06-05-2013.
2. ↑  Degas Ray Crater on Mercury at Astronomy Picture of the Day
3. ↑  Degas Crater Arquivado 14 de setembro de 2014 en Wayback Machine. at NASA Messenger website.

O cráter Degas co seu sistema de raios, nunha imaxe tomada pola Mariner 10 no ano 1974.

|  |  |
| --- | --- |
| Control de autoridades | 
* Wd: Q2252961
* GPN: 1458

 |
**Walter Windfuhr**, nado en Hamburgo o 6 de maio do 1878 e finado na mesma cidade o 22 de maio do 1970, foi un teólogo e experto en xudaísmo de orixe alemá.

Traxectoria
-----------

Walter Windfuhr naceu en Hamburgo nunha familia de comerciantes. Durante a súa mocidade, traballou como grumete nun barco e viaxou até Chile nun veleiro. Tras rematar a secundaria no Matthias-Claudius-Gymnasium, en 1899, estudou Teoloxía Evanxélica e Linguas Semíticas. Aprobou os exames de teoloxía en 1903 e 1905, e en 1907 foi nomeado párroco da igrexa de Santa Catarina en Hamburgo. 

No ano 1914, Windfuhr viaxou a Asia para ampliar os seus estudos. No ámbito académico, profundou no xudaísmo e no Antigo Testamento, alcanzando rapidamente fama como experto en rabinismo, historia xudía medieval e o Talmud. Windfuhr estaba moi interesado no eido da filoloxía, polo que escribiu comentarios e edicións críticas de textos. Tamén traduciu varios tratados da Misná.

Windfuhr comezou a ensinar teoloxía veterotestamentaria a partir de 1920 na Universidade de Heidelberg, onde recibiu o seu doutoramento no 1924. En 1925, ingresou na Universidade de Hamburgo, onde traballaría até 1941. Como rexeitaba a relación da Igrexa co nazismo, solicitou abandonar o seu posto como pastor no 1933.
Coordenadas: 59°44′31″N 10°53′38″L﻿ / ﻿59.74194, -10.89389

**Ski** é un concello do condado de Akershus, Noruega. O concello limita ó norte con Oppegård e Oslo, ó leste con Enebakk e Hobøl, ó sur con Ås, e ó oeste con Frogn.

Ski é tamén o nome do centro administrativo do concello que con cerca de 12.000 habitantes desde 2004 ten o status de cidade, e é un importante centro nodal do ferrocarril da área de Oslo, Ski é tamén o centro rexional do distrito de Follo.

Igrexa de Ski
O topónimo Ski vén do antigo noruegués *Skeiði*, unha derivación da palabra *skeið*, que significa competición de carreira de cabalos.

Outras poboacións do concello son Langhus (15.000 habitantes), Kråkstad, Siggerud e Skotbu.

| * v
* c
* e
Concellos de Akershus |
| --- |
| 
* Ås
* Asker
* Aurskog-Høland
* Bærum
* Eidsvoll
* Enebakk
* Fet
* Frogn
* Gjerdrum
* Hurdal
* Lørenskog
* Nannestad
* Nes
* Nesodden
* Nittedal
* Oppegård
* Rælingen
* Skedsmo
* Ski
* Sørum
* Ullensaker
* Vestby

 |

|  |  |
| --- | --- |
| Control de autoridades | 
* Wd: Q57912
* WorldCat
* VIAF: 170453743
* GEC: 0472903
* GeoNames: 3139064
* GRID: grid.459054.9
* ISNI: 0000 0004 1800 1925
* MusicBrainz: ID
* OSM: 406130

 |
**Francisco Salvador Dopazo Lapido**, coñecido como **Salvador da mariña**, nado en Padrón cara a 1910 e finado o 4 de xuño de 1948, foi un político galego.

Traxectoria
-----------

Xornaleiro veciño de Pazos de Iria. Foi detido por unha pelexa en Cruces en marzo de 1930. Co golpe de Estado do 18 de xullo de 1936 foi detido. Xulgado en  Santiago de Compostela por rebelión na causa 361/36, foi condenado a pena de morte. Conmutada por cadea perpetua. Cando saíu en liberdade foi enlace da guerrilla. Días despois do enfrontamento de Luou que lle costou a vida a catro guerrilleiros o 19 de maio de 1948, cando se dirixía a traballar en bicicicleta, foi detido por dous gardas civís que o levaron ao cuartel de Iria. O seu cadáver apareceu no monte das Abelendas o 4 de xuño.

Notas
-----

1. ↑  *El Ideal Gallego*, 7-3-1930, p. 2.
2. ↑  Martínez, Lupe (2023). *Guerrilleir@s antifranquistas da provincia da Coruña*. Vigo: Galaxia. p. 388. ISBN 978-84-1176-172-7.

Véxase tamén
------------

### Ligazóns externas

* Salvador Dopazo Lapido na páxina web *Nomes e Voces*.
Coordenadas: 54°11′N 45°11′L﻿ / ﻿54.183, -45.183

**Saransk** (ruso: *Сара́нск*) é unha cidade de Rusia, capital da república de Mordovia, así como o seu centro financeiro e económico. Situada na conca do Volga onde se atopan os ríos Saransk e Insar, a uns 644,2 quilómetros ao leste de Moscova A súa poboación no ano 2017 era duns 314 789 habitantes.

No verán de 2018 a cidade de Saransk albergou varios xogos do Campionato Mundial de Fútbol.

Historia
--------

O forte ruso Atemar, fundado en 1641, tomou o seu nome dunha cidade próxima de Mordvin, nese momento a fortaleza estaba na fronteira sueste do Tsarato de Rusia. O nome actual, "Saransk", refírese á situación da cidade no río Saransk. Pouco despois da fundación, a cidade converteuse nun importante centro comercial para os veciños de Erzya. Despois de 1708, Saransk foi outorgado á provincia de Azov e máis tarde ao gobernador de Kazan. En 1780, os asentamentos humanos foron recoñecidos como cidade e transferiuse novamente, esta vez ao goberno de Penza, en 1928 Saransk converteuse no centro administrativo do recentemente creado Okrug Nacional Mordervino, que se converteu na rexión autónoma de Mordovia en 1930. Os planificadores soviéticos reconstruíron o antigo centro nos anos 60 e 70. Engadindo amplas rúas e planeáronse a construción masiva de áreas residenciais.

Clima
-----

Saransk ten unha versión relativamente fría do clima continental húmido con cálidos veráns e invernos fríos.

| Datos climáticos para Saransk |
| --- |
| Mes | Xan | Feb | Mar | Abr | Mai | Xuñ | Xul | Ago | Set | Out | Nov | Dec | Anual |
| Temperatura máxima en °C | 11,0 | 5,0 | 10,0 | 28,9 | 32,2 | 34,0 | 33,9 | 36,1 | 31,1 | 23,0 | 13,9 | 10,0 | 36,1 |
| Media máxima en °C | −10,5 | −9,0 | −2,2 | 10,6 | 19,2 | 22,3 | 23,9 | 22,4 | 17,2 | 7,4 | −1,2 | −5,9 | 8,2 |
| Media diaria en °C | −13,5 | −12,5 | −5,7 | 6,4 | 13,9 | 16,8 | 18,4 | 16,9 | 12,0 | 3,8 | −3,6 | −8,5 | 4,0 |
| Media mínima en °C | −17,2 | −16,5 | −9,6 | 2,1 | 8,1 | 11,0 | 13,2 | 11,7 | 7,0 | 0,4 | −6,4 | −11,6 | −0,2 |
| Temperatura mínima en °C | −34,0 | −36,1 | −30,0 | −10,0 | −2,2 | 1,1 | 3,9 | 2,0 | −5,0 | −17,2 | −22,2 | −28,9 | −36,1 |
| Precipitación media mm | 32 | 24 | 25 | 32 | 39 | 59 | 74 | 50 | 49 | 47 | 44 | 35 | 510 |
| Fonte:  |

Notas
-----

1. ↑  "Distancia de Moscú hasta Saranks en coche".
2. ↑  "Estadísticas Rusia".
3. ↑  "Saransk, Mordovia, Russia Climate Summary". Weatherbase. Consultado o 27 de marzo de 2015.
4. ↑  "Saransk, Mordovia, Russia Temperature Averages". Weatherbase. Consultado o 27 de marzo de 2015.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Saransk Modificar a ligazón no Wikidata*** |

### Outros artigos

* Mordovia
* Mundial de Fútbol Rusia 2018

|  |  |
| --- | --- |
| Control de autoridades | 
* Wd: Q5343
* WorldCat
* VIAF: 150101261
* BRE: 5746610
* EBID: ID
* GEC: 0060936
* GeoNames: 498698
* GND: 4116324-2
* LCCN: n80162890
* MusicBrainz: ID
* NKC: ge1046710
* TGN: 7010278
* Treccani: saransk

 |
Localización da provincia de Madang no mapa de Papúa Nova Guinea.
Bandeira de Madang.
A **Provincia de Madang** é unha das provincias da Papúa Nova Guinea. A capital da provincia é a cidade de Madang.
Cunha área total de 29.000 km2 ten unha poboación de 365.106 habitantes (2000), dando unha densidade de poboación de 12,6 habitantes por quilómetro cadrado.

Xeografía
---------

Ao sur atópase a cordilleira Bismarck, con alturas superiores aos 4.000 metros. O Monte Wilhelm, a montaña máis alta de Papúa Nova Guinea con 4.509 metros, encóntrase nesta cordilleira. Tamén no sur, o val do Ramu separa a Cordilleira Bismarck da Cordilleira Finisterre, no sueste da provincia.

As montañas son ricas en árbores provedoras de madeira. O bosque recibe continuas choivas, mentres que a planicie costeira de Vallery está aberta e con palmeiras.

As illas próximas á costa do mar son, nalgúns casos, volcánicas.

Economía
--------

A provincia é a terceira produtora de cacao e de copra e a segunda potencia gandeira, mais é unha provincia moi pouco desenvolvida.

Distritos
---------

Esta provincia fracciónase en varios distritos:

* Bogia
* Madang
* Middle Ramu
* Rai Coast
* Sumkar
* Usino Bundi

|  |  |
| --- | --- |
| Control de autoridades | 
* Wd: Q326254
* GEC: 0039022
* GeoNames: 2091993
* GND: 7563300-0
* MusicBrainz: ID
* TGN: 1000886

 |
**Rondonia** (en portugués, *Rondônia*) é un estado brasileiro da Rexión Norte. Limita ao norte co estado do Amazonas, ao leste o estado de Mato Groso, ao sur e oeste con Bolivia e tamén ao oeste o estado de Acre.

Historia
--------

Soamente unhas poucas misións relixiosas existían na rexión do actual estado de Rondonia ata o século XVII. Coa descuberta de ouro no vale do Río Cuiabá no século XVIII, os primeiros exploradores comezaron a explorar tamén o vale do río Guaporé.

O seu poboamento comezou a crecer co ciclo de exploración do caucho, a mediados do século XIX, cando moitos migrantes do Nordeste brasileiro instaláronse na rexión. Outro impulso para o poboamento foi a construción do ferrocarril *Madeira-Mamoré*, inaugurado o 1907.

En 1943 a rexión tornouse o *Território Federal de Guaporé*, formado co terras desmembradas dos veciños estados de Amazonas e Mato Groso, e co gobernador nomeado polo Presidente da República. En 1956, o territorio foi bautizado de **Rondonia** en homenaxe a Cândido Mariano Rondon, militar desbravador da rexión. Despois de 1988, conforme determinou a constitución brasileira, tornouse un estado, pasando a ter o seu gobernador electo directamente pola poboación.

Xeografía
---------

O río Madeira e Porto Velho.
A vexetación orixinal de gran parte do estado é a Foresta Amazónica, pero parte dela foi substituída por cultivos durante o final do século XX. Hoxe, gran parte da súa poboación vive en cidades. As máis importantes son: a capital, Porto Velho, con 380 mil habitantes estimados o 2004; e tamén as cidades de Ji-Paraná, Ariquemes, Cacoal e Vilhena.
O seu relevo non e moi ondulado: case 94% do seu territorio sitúase entre os 100 e os 600 metros sobre o nivel do mar. O clima é ecuatorial, que non ten propiamente unha estación seca.

Os ríos Madeira, Ji-Paraná, Guaporé e Mamoré son os ríos principais.

A súa economía baséase principalmente na agricultura (café, cacao, arroz, casava (mandioca) e millo son os principais), na extracción de caucho e madeira e na exploración mineral (estaño).

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Rondonia Modificar a ligazón no Wikidata*** |

### Outros artigos

* Brasil
* Estados do Brasil

### Ligazóns externas

* Sitio web oficial

| * v
* c
* e
Estados do Brasil |
| --- |
|  | 
* Distrito Federal
* Acre
* Alagoas
* Amapá
* Amazonas
* Baía
* Ceará
* Espírito Santo
* Goiás
* Maranhão
* Mato Groso
* Mato Groso do Sur
* Minas Xerais
* Pará
* Paraíba
* Paraná
* Pernambuco
* Piauí
* Río do Xaneiro
* Río Grande do Norte
* Río Grande do Sur
* Rondonia
* Roraima
* Santa Catarina
* São Paulo
* Sergipe
* Tocantins

 |  |

|  |  |
| --- | --- |
| Control de autoridades | 
* Wd: Q43235
* WorldCat
* VIAF: 125476760
* BNF: 11978560g
* EBID: ID
* GEC: 0056719
* GeoNames: 3924825
* GND: 4104982-2
* LCCN: n79026764
* MusicBrainz: ID
* OSM: 325866
* TGN: 1001944

 |
**Cefoperazona** é un antibiótico beta-lactámico pertencente á terceira xeración de cefalosporinas, para uso veterinario e humano. Foi comerzializada baixo o nome de *Cefobid* en Estados Unidos para uso en humanos. En España comercialízase como *Fortiperazone* para uso exclusivo de gando vacún.

Espectro de acción
------------------

Cefoperazona posúe un amplo espectro antibiótico:

**Bacterias grampositivas**

* Staphylococcus aureus
* Staphylococcus epidermidis
* Streptococcus agalactiae
* Streptococcus pneumoniae
* Streptococcus pyogenes
* Peptococcus spp
* Peptostreptococcus
* Clostridium agás Clostridium difficile

**Bacterias gramnegativas**

* Citrobacter spp
* Enterobacter spp
* Escherichia coli
* Haemophilus influenzae
* Klebsiella spp
* Morganella morganii
* Neisseria gonorrhoeae
* Proteus mirabilis
* Proteus vulgaris
* Providencia rettgeri
* Providencia stuartii
* Pseudomonas spp
* Serratia marcescens
* Bacteroides spp

Existe actividade in-vitro fronte aos seguintes microorganismos (pero non está avaliada a efectividade clínica): Bordetella pertussis, Neisseria meningitidis, Salmonela spp, Serratia liquefaciens, Shigella spp, Yersinia enterocolitica, Eubacterium spp e Fusobacterium spp.

Indicacións clínicas
--------------------

Cefoperazona foi aprobada unicamente en animais, pola Axencia Europea de medicamentos para o seu uso no gando vacún. 
Nos Estados Unidos aprobouse en humanos coas seguintes indicacións: infección respiratoria, a peritonite, a sepse, a infección de pel e partes brandas e a infección urinaria.

Embarazo e lactación
--------------------

Cefoperazona pertence á categoría B da FDA. Secrétase en baixas cantidades no leite materno polo que se aconsella precaución.

Notas
-----

1. ↑  "Ficha técnica de "cefoperazona" da AEMPS" (PDF) (en Castelán). 2018. Consultado o 19 setembro 2018.
2. ↑  "Ficha técnica de "cefoperazona" da FDA" (PDF) (en inglés). Marzo 2015. Consultado o 19 setembro 2018.
3. ↑  "Ficha técnica de "cefoperazona" da EMA" (PDF) (en inglés). 1998. Arquivado dende o orixinal (PDF) o 19 de outubro de 2016. Consultado o 19 setembro 2018.
4. ↑  "Ficha técnica de "cefoperazona" da FDA" (PDF) (en inglés). Marzo 2015. Consultado o 19 setembro 2018.
Provincia de Madang.
**Madang** é a capital da provincia de Madang cunha poboación de 27.420 (2005) na costa norte de Papúa Nova Guinea. Foi colonizado por primeira vez polos alemáns no século XIX, cando a denominaron *Friedrich-Wilhelmshafen*.

Historia
--------

O biólogo Nicholai Miklukho-Maklai foi probablemente o primeiro europeo que visitou esta área. En 1871 estivo pola Astrolabe Bay, ao sur da actual Madang, durante 15 meses.

En 1884, a Compañía de Nova Guinea alemá arribou e tratou de establecer unha base na zona, probando en varios lugares, incluíndo a Madang, pero eran continuamente atacados pola malaria, movéndose logo eventualmente para Rabaul.

Os xaponeses tomaron Madang na segunda guerra mundial en 1942. En setembro de 1943, os australianos lanzaron unha potente campaña para recuperar a Cordilleira Finisterre e Madang, que foi capturada o 24 de abril de 1944, non sen antes ser destruída pola guerra.

Imaxes
------

* Aeroporto de MadangAeroporto de Madang
* FaroFaro
* Lagoa de MadangLagoa de Madang

|  |  |
| --- | --- |
| Control de autoridades | 
* Wd: Q586673
* WorldCat
* VIAF: 249007595
* EBID: ID
* GeoNames: 2091996
* GND: 4114898-8
* TGN: 1099527

 |
**Ina-shi - 伊那市**  
| 

|  |
| --- |
|  |
| Bandeira |

 |
| Mapa |
|  |
| Localización de Ina na prefectura de Nagano. |
|  |
| Localización da prefectura de Nagano no Xapón. |
| Información |
| País |  Xapón |
| Illa | Honshū |
| Rexión | Rexión de Chūbu, Rexión de Kōshin'etsu |
| Prefectura | Prefectura de Nagano |
| Superficie | 667,81 km2 |
| Poboación | 71.068 (2009) |
| Densidade | 106 h/km² |
| Alcalde | Kashio Osaka (2009) |

**Ina** (伊那市, いなし, *Ina-shi*) é un concello da prefectura de Nagano no Xapón. Está situado na rexión de Kōshin'etsu, no centro da rexión de Chūbu e ó sur da prefectura, no centro da illa de Honshū. A súa superficie é de 667,81 km², a poboación de 71.068 habitantes (2009) e ten unha densidade de poboación de 106 h/km².

O concello de Ina limita cos concellos de Ōshika, Komagane, Miyada, Kiso, Shiojiri, Minamiminowa, Minowa, Suwa, Chino, Fujimi (que son da prefectura de Nagano); Minamiarupusu, Hokuto (que son da prefectura de Yamanashi); e Shizuoka (da prefectura homónima).

Historia
--------

A cidade de Ina foi fundada pola fusión do concello da vila de Ina e cinco concellos de aldeas o 1 de abril de 1954.

Véxase tamén
------------

### Outros artigos

* Lista de concellos do Xapón

### Ligazóns externas

* Sitio oficial da cidade de Ina *(en xaponés)*

|  |  |
| --- | --- |
| Control de autoridades | 
* Wd: Q840888
* WorldCat
* VIAF: 260216039
* BNF: 12489582h
* GeoNames: 1861641
* GeoNLP: uRpaOl
* MusicBrainz: ID
* NDL: 00375606
* OpenCorporates: 9000020202096

 |
**Armando Corbalán Domingo**, nado en Valencia o 30 de marzo de 1994, é un futbolista español, que xoga como centrocampista no Sestao River, da Primeira División RFEF.

Traxectoria
-----------

Formouse como futbolista na canteira do Levante, debutando co Levante B na Segunda División B na tempada 2013/14. Despois de dúas tempadas no filial, pasou polo Tenerife B, antes de regresar en 2016 á súa cidade natal, onde foi fichado polo Valencia Mestalla. Con todo, non chegou a debutar co filial valencianista, sendo cedido ao Castellón, de Terceira, e logo ao Sestao River, de Segunda B.

En 2017 recalou en Galicia, onde vestiu as camisetas do Cerceda e do Rápido de Bouzas, sendo titular indiscutible en ambos pero vivindo senllos descensos a Terceira. Continuou en Segunda B nas filas do Haro e máis tarde do Algeciras, antes de pasar á nova Primeira División RFEF, categoría na que xogou co UCAM Murcia, Sabadell e Sestao River.

Notas
-----

1. ↑  "El UCAM CF ficha al centrocampista Armando Corbalán para competir en Primera RFEF" (en castelán). 28 de xuño de 2021. Consultado o 14 de decembro de 2023.
2. ↑  "El Valencia CF incorpora a Julian Salas para expandir su marca en América" (en castelán). 17 de xuño de 2016. Consultado o 14 de decembro de 2023.
3. ↑  "Oficial: Sestao River, llega cedido Armando Corbalán" (en castelán). 26 de xaneiro de 2017. Consultado o 14 de decembro de 2023.
4. ↑  "Potencia para el centro del campo del Rápido de Bouzas". *Faro de Vigo* (en castelán). 5 de agosto de 2018. Consultado o 14 de decembro de 2023.
5. ↑  "Armando Corbalán, nuevo jugador del Sestao River Club" (en castelán). 11 de agosto de 2023. Consultado o 14 de decembro de 2023.

Véxase tamén
------------

### Ligazóns externas

* Datos do xogador en LaPreferente.com *(en castelán)*
Coordenadas: 41°33′44″N 72°39′04″O﻿ / ﻿41.56222, -72.65111

Vista da *Main Street* de Middletown, CT.
**Middletown** é unha cidade estadounidense do condado de Middlesex, no estado de Connecticut.

Xeografía
---------

En vermello, localización da cidade de Middletown no condado de Middlesex (en rosa) dentro do estado de Connecticut.
Localizada nas beiras do río Connecticut, na parte central del estado, a 26 km ao sur de Hartford, a capital do estado. 

A cidade abarca unha superficie total de 109,6 km², dos que 105,9 km² son de terra e 3,7 km² de auga, e está situada a unha altitude media de 12 msnm.

Segundo o censo de 2005 contaba cunha poboación de 47 438 habitantes, polo que a súa densidade de poboación nese ano era de 442,93 hab./km².

### Evolución da poboación

En 1910 11 851 persoas vivían na cidade. En 1940 xa contaba con 26 495 habitantes, e no censo do ano 2000 a súa poboación era de 43 167 habitantes.

Historia
--------

En 1650 foi incorporada como unha vila baixo o seu nome orixinal indio, *Mattabeseck*. Recibiu o seu nome actual en 1653. En 1784, o poboado central foi incorporado como unha cidade á parte do pobo. En 1923, a cidade de Middletown, consolidouse co poblo, facendo que os límites da cidade foran máis extensos. 

Orixinariamente era un porto de veleiros moi ocupado, pasando despois a coneverterse nun centro industria. Na actualidade é en gran medida unha cidade residencial e cidade universitaria, sede da Universidade Wesleyana en Middletown. 

Desde a creación do condado de Middlesex en 1785 até a eliminación do goberno do condado en 1960 Middletown foi a sede do condado.

Galería de imaxes
-----------------

* Vista da cidade desde o río ConnecticutVista da cidade desde o río Connecticut
* Tarxeta postal da Igrexa EpiscopalianaTarxeta postal da Igrexa Episcopaliana
* Tarxeta postal da Casa do ConcelloTarxeta postal da Casa do Concello
* Senda verde nunha antiga liña férrea, na beira do río QuinnipiacSenda verde nunha antiga liña férrea, na beira do río Quinnipiac
* Vista do cemiterioVista do cemiterio

Notas
-----

1. ↑  City data. Middletown-Connecticut,

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Middletown, Connecticut*** |

### Bibliografía

* *History of Middlesex County 1635-1885: With Biographical Sketches of Its Prominent Men.* Pratt & Read Co. (Nova York: J. B. Beers & Co. 1884).
* *History of Middlesex County, Connecticut*, Whittemore, (Nova York, 1884).
* *Middletown Upper Houses: A History of the North Society of Middletown from 1650 to 1800*, C. C. Adams, (Nova York, 1908).

|  |  |
| --- | --- |
| Control de autoridades | 
* Wd: Q49192
* WorldCat
* VIAF: 234088118
* BNF: 15240964r
* EBID: ID
* FAST: 1208112
* GEC: 0431290
* GeoNames: 4838633
* GND: 4119940-6
* GNIS: 208877
* Google Maps: 7790234836615608422
* LCCN: n80034913
* MusicBrainz: ID
* NKC: ge490705
* OSM: 6580065
* SUDOC: 033152330

 |
Nassau Street, rúa principal de Princeton.
**Princeton** é unha comunidade situada no condado de Mercer, Nova Jersey, Estados Unidos. A Universidade de Princeton está situada en devandita comunidade desde 1756. Aínda que Princeton é unha "cidade universitaria", hai outras institucións no seu territorio, incluíndo o Institute for Advanced Study, o Educational Testing Service (ETS), Opinion Research Corporation, Siemens Corporate Research, Bristol-Myers Squibb, Sarnoff Corporation, FMC Corporation, a Fundación Robert Wood Johnson, Amrep, Church and Dwight, Berlitz International, e a Dow Jones & Company.

A comunidade é equidistante entre Nova York e Filadelfia e está conectada con ambas desde o século XIX. Pódese ir ás dúas cidades por autoestrada.

A capital de Nova Jersey é a cidade de Trenton, pero a residencia oficial do gobernador está en Princeton desde 1945.

A pesar de que tradicionalmente os princetonianos teñen unha forte identidade, a comunidade está composta de dúas entidades separadas: un municipio e un borough.

O borough central está completamente rodeado polo municipio. O borough separouse do municipio en 1894 nunha disputa por taxas escolares; as dúas municipalidades máis tarde formaron o Princeton Rexional Schools, e outros servizos públicos son controlados de maneira conxunta. Houbo tres referendos propondo a reunificación, pero foi rexeitada en todas as ocasións. O borough contén a rúa Nassau, a principal rúa comercial, a maior parte do campus da universidade, e a maior parte dos suburbios creados logo da segunda guerra mundial. O borough e o municipio teñen unha poboación de aproximadamente 30.000 habitantes.

Clima
-----

Princeton posúe un clima continental húmido, e xeralmente ten invernos fríos e veráns cálidos e húmidos. De acordo a Weather.com, a temperatura máis baixa rexistrada en Princeton foi de -27 °C, o 28 de xaneiro de 1935, e a máis alta, de 41 °C, o 9 de xullo de 1936.

Educación
---------

A Universidade de Princeton é o elemento dominante da comunidade. O seu campus principal está situado en Nassau Street no borough e ao sur do municipio.

Cidades irmandadas
------------------

* Francia, Colmar. Francia
* Italia, Pettoranello do Molise. Italia

Notas
-----

1. ↑  *Princeton Companion*, by Alexander Leitch: "Harper, George MacLean"; the Princeton station was moved from under Blair Hall to its present location in 1918, *PC*: "Blair Hall".
2. ↑   *Weather Channel* Retrieved 2011-09-21
3. ↑  "Student orchestra to perform Italian music in Princeton", *The Star-Ledger*, June 4, 2010.

Bibliografía
------------

* Clark, Ronald W. (1971) *Einstein: The Life and Times*. ISBN 0-380-44123-3
* Gambee, Robert. (1987) "Princeton" ISBN 0-393-30433-7

Ligazóns externas
-----------------

* Princeton Rexional Convention and Visitors Bureau

|  |  |
| --- | --- |
| Control de autoridades | 
* Wd: Q138518
* WorldCat
* VIAF: 146878659
* BNF: 119515893
* EBID: ID
* GEC: 0052755
* GeoNames: 5102922
* GND: 4103300-0
* GNIS: 879490
* LCCN: n79041954
* MusicBrainz: ID
* NKC: ge426724
* OSM: 961744
* TGN: 7016190
* Treccani: princeton

 |
Centro de Amarillo
**Amarillo** (æməˈrɪlɵ) é unha cidade do oeste de Texas, Estados Unidos. No ano 2000 tiña unha poboación de 173.627, sendo a 14ª cidade máis habitada do estado. É a capital do condado de Potter. Un cacho da cidade esténdese polo condado de Randall. Toda a área metropolitana de Amarillo ten unha poboación estimada de 236.113 habitantes esparexidos por catro condados.

Amarillo, orixinalmente chamado Oneida, está situado na rexión do Llano Estacado. O ferrocarril provisto por Fort Worth and Denver Railway contribuíu ao crecemento da cidade como mercado de gando a finais do século XIX. Amarillo é o centro económico da panhandle de Texas, e é economicamente importante para Novo México Oriental e a panhandle de Oklahoma.

Linguas
-------

Inglés 81,1%, Castelán 16%, Laosiano 0,7%, Vietnamita 0,6%

Historia
--------

En 1541 o conquistador español Francisco Coronado foi o primeiro europeo en chegar á rexión da actual Amarillo, pero non foi ata 1887 en que se funda a actual Amarillo. En 1918 descóbrese petróleo, comezando a prosperidade da cidade, coa instalación na cidade de compañías de petróleo e gas

Economía
--------

Coñecida como a capital do petróleo dos Estados Unidos, é asemade un dos maiores produtores de helio. Tamén é importante a produción de carne de vaca, procedente das cabana da comarca.

Notas
-----

1. ↑  Texas State Library / U.S. Census Bureau. "2000 Census: Population of Texas Cities". Arquivado dende o orixinal o 09 de decembro de 2006. Consultado o 2 de abril de 2011.
2. ↑  Rathjen, Fredrick W. *The Texas Panhandle Frontier* (1973). pg. 11. The University of Texas Press. ISBN 0-292-78007-9.
3. ↑  United States Department of Transportation. "Economic Development History of Interstate 27 in Texas". Arquivado dende o orixinal o 07 de maio de 2006. Consultado o 2 de abril de 2011.

Véxase tamén
------------

|  |  |
| --- | --- |
|  | Commons ten máis contidos multimedia sobre:  ***Amarillo, Texas*** |

### Ligazóns externas

* Web oficial do condado de Amarillo *(en inglés)*

|  |  |
| --- | --- |
| Control de autoridades | 
* Wd: Q51691
* WorldCat
* VIAF: 146047231
* BRE: 1817148
* EBID: ID
* GEC: 0003336
* GeoNames: 5516233
* GND: 4294598-7
* GNIS: 1351066
* Google Maps: 15056607899167412911
* LCCN: n79105676
* LEI: 549300PA08RG2E5SSJ56
* MusicBrainz: ID
* WOEID: 2354141

 |